Der er ikke råd til flere nederlag i kvartfinaleserien for Frederikshavn White Hawks.

Frederikshavn White Hawks var søndag taget til det midtjyske, hvor den femte kamp i kvartfinaleserien mod Herning Blue Fox var på programmet. Søndag var midtjyderne dog for stor en mundfuld for nordjyderne, og dermed har Herning Blue Fox bragt sig foran 3-2 i kampe. Kvartfinaleserien afgøres i bedst af syv kampe, og derfor er frederikshavnerne tvunget til at vinde de næste to kampe. Dårlig start koster Frederikshavn White Hawks kom skidt fra start i opgøret. Indenfor 30 sekunder scorede herningenserne to gange i løbet af første periode, og derfra var det op ad bakke for de nordjyske gæster. Frederikshavn White Hawks kom bedre med i kampens anden periode, hvor spillet blev mere jævnbyrdigt. Til trods for forsøg i begge ender kom der ikke flere scoringer i anden periode. Tæt på comeback Bagud med 2-0 var frederikshavnerne tvunget til et comeback i kampens sidste periode. Men drømmen blev tæt på slukket allerede efter to minutter. Her bragte herningenserne sig foran 3-0, og så var der lang vej igen. Kort efter kom der dog lidt håb til de nordjyske gæster. Den 32-årige svenske angriber Daniel Olsson-Trkulja fandt vej til nettet, og så var stillingen 3-1. Med ti minutter tilbage af kampen kom der endnu mere håb og tro på tingene. Denne gang var Daniel Olsson-Trkulja i oplæggerens rolle. Han havde næstsidste stav på pucken, da finnen Aleksi Halme bragte spændingen tilbage med sin scoring til 3-2. Til trods for et momentum til frederikshavnerne kom den udlignende scoring aldrig. Derfor måtte de se sig besejret, da kampuret tikkede ud. Herning Blue Fox vandt kampen 3-2 og bragte sig ligeså foran med 3-2 i den samlede kvartfinaleserie. Dermed er Frederikshavn White Hawks nødsaget til at vinde seriens sjette kvartfinalekamp for at holde drømmen om en semifinale i live. Den kamp spilles tirsdag aften i Frederikshavn.